Uredba Sveta (ES, Euratom) št. 858/2004

z dne 29. aprila 2004

o določitvi stopenj in pogojev posebnih dodatkov, določenih v členu 56c Kadrovskih predpisov, ki se lahko dodelijo kot nadomestilo za posebno težke delovne pogoje

SVET EVROPSKE UNIJE JE –

ob upoštevanju Kadrovskih predpisov za uradnike in pogojev za zaposlitev drugih uslužbencev Evropskih skupnosti, določenih z Uredbo (EGS, Euratom, ESPJ) št. 259/68 [1], kakor je bila nazadnje spremenjena z Uredbo (ES, Euratom) št. 723/2004 [2], in zlasti člena 56c Kadrovskih predpisov,

ob upoštevanju predloga Komisije, ki ga je predložila po posvetovanju z Odborom za kadrovske predpise,

ob upoštevanju naslednjega:

Na predlog Komisije določi Svet stopnje in pogoje posebnih dodatkov, ki se lahko dodelijo nekaterim uslužbencem kot nadomestilo za posebno težke delovne pogoje —

SPREJEL NASLEDNJO UREDBO:

Člen 1

Posebni dodatki, določeni v skladu z naslednjimi členi, se dodelijo uradnikom za opravljanje dela v posebno težkih delovnih pogojih.

Člen 2

Dodatki se izrazijo v točkah. Točka je enaka 0,032 % osnovne plače uradnika iz razreda 1, stopnja 1 [3]. Dodatki se prilagodijo s korekcijskimi koeficienti, ki se uporabljajo za prejemke uradnikov.

Dodatki se izplačajo mesečno.

Člen 3

1. V naslednji tabeli so našteti posebni delovni pogoji, za katere se lahko dodelijo dodatki, in število točk na uro dejanskega dela:

Posebni delovni pogoji | Število točk na uro dejanskega dela za funkcionalne skupine AD in AST |

I.Varnost posameznika |

(a)Nošenje posebno neudobne obleke za zaščito pred ognjem, kontaminacijo, sevanjem ali jedkimi snovmi: | |

1.Posebno težka obleka | 10 |

2.Izolirna ognjevarna obleka | 50 |

3.Druge izolirne varovalne obleke | 34 |

4.Varovalna obleka z izolirnim dihalnim aparatom | 25 |

5.Druge varovalne obleke z dihalnim aparatom | 20 |

(b)Delna zaščita: | |

1.Izolirni dihalni aparat | 16 |

2.Kompletni respiratorji | 10 |

3.Protiprašni respiratorji | 6 |

4.Drugi aparati za zaščito pred strupenimi, dušljivimi, jedkimi snovmi, itd. | 2 |

5.Rokavični boks in daljinski manipulatorji | 2 |

II.Delovni prostor |

(a)Zaprt | |

Delo v zaprtih prostorih brez dnevne svetlobe, ki so prepreženi z visokonapetostnimi kabli ali visokotemperaturnimi cevmi in tako natrpani, da se je v njih oteženo gibati | 2 |

(b)Hrupen | |

Delo v prostorih s povprečno glasnostjo, ki presega 85 decibelov | 2 |

(c)Nevarni kraji, kjer je treba uporabljati zahtevne varovalne naprave | |

1.Podzemni prehodi | 2 |

2.Kraji, kjer se delo opravlja na več kakor 6 metrov nad tlemi in vključuje izjemna tveganja | 5 |

V teh primerih se dodatek dodeli s sklepom organa za imenovanja, kadar je to primerno po posvetovanju s Skupnim odborom. | |

III.Vrsta dela |

(a)Ravnanje ali delo z nekaterimi snovmi v razmerah, ki otežujejo delo (glej seznam v Prilogi) | 2 |

(b)Delo z eksplozivi kot pirotehnik | 5 |

2. Da se omogoči stalni nadzor, je treba dela, opravljena v razmerah iz odstavka 1, zabeležiti takoj in po kronološkem vrstnem redu. V evidenci se navedejo podrobnosti o opravljenem delu s sklicevanjem na zgornjo tabelo.

Organ za imenovanja določi postopek za izvajanje nadzora; če se lahko šteje, da je število ur zadevnega dela vsak mesec enako, organu za imenovanja ni treba voditi evidence.

Člen 4

Dodatki za delo, opravljeno v razmerah iz točke I tabele iz člena 3, se ne morejo seštevati; to velja tudi za dodatke iz točk II in III te tabele.

Tudi dodatki za delo, opravljeno po pogojih iz točk I in III te tabele, se ne smejo seštevati

Za namene predhodnih odstavkov se v primeru, kadar bi bilo hkrati izplačljivih več dodatkov, izplača le najvišji dodatek.

Člen 5

Ob upoštevanju uporabe člena 2 Uredbe (ESPJ, EGS, Euratom) št. 300/76 o kategorijah uradnikov, upravičenih do dodatkov za izmensko delo, ter stopnje in pogoji dodeljevanja dodatkov [5], dodatki, izplačani na podlagi te uredbe, ne smejo presegati 1500 točk na mesec za vsakega uradnika.

Člen 6

Ta uredba se smiselno uporablja za uslužbence za določen čas, pomožne in pogodbene uslužbence.

Člen 7

Komisija vsako leto v aprilu predloži Svetu poročilo o:

- številu uradnikov in uslužbencev vsake kategorije, ki so prejeli dodatke iz te uredbe, razdeljeno po institucijah in lokacijah, ter o številu ur dela, opravljenega pod različnimi pogoji iz tabele v členu 3,

- skupnih izdatkih v zvezi z dodatki.

Člen 8

Uredba (EGS) št. 1799/72 [6] se razveljavi na dan začetka veljavnosti te uredbe.

Člen 9

Ta uredba začne veljati 1. maja 2004.

Ta uredba je v celoti zavezujoča in se neposredno uporablja v vseh državah članicah.

V Luxembourgu, 29. aprila 2004

Za Svet

Predsednik

M. McDowell

[1] UL L 56, 4.3.1968, str. 1.

[2] UL C 124, 27.4.2004, str. 1.

[3] Za obdobje od 1. maja 2004 do 30. aprila 2006: razred D*1, stopnja 1.

[5] UL L 38, 13.2.1976, str. 1. Uredba, kakor je bila nazadnje spremenjena z Uredbo (ES, ESPJ, Euratom) št. 2461/98 (UL L 307, 17.11.1998, str. 5).

[6] UL L 192, 22.8.1972, str. 1.

--------------------------------------------------

PRILOGA

Seznam iz člena 3

A. Jedke in dušljive snovi:

1. Pri manipulaciji:

Halogeni, hidrohalogenske kisline (klorovodikova in fluorovodikova kislina), halogeni fluoridi, žveplova kislina, žveplov klorid, kavstična soda in kavstična pepelika, amoniak.

2. Pri tehničnih postopkih:

Dekapiranje in pasiviranje nerjavnih jekel in lahkih zlitin s potapljanjem v lužila ali oksidante ali s stikom z njimi.

B. Strupene snovi:

1. Pri manipulaciji:

Strupene oblike radioaktivnih snovi; berilij in spojine; arzen in spojine, živo srebro, spojine in amalgami, tetraetil svinec; hidrocianova kislina, cianidi in akrilonitril, dušikov oksid in dušikov dioksid; fosfor in fosforjevi etri; selen; devterijev oksid.

2. Pri tehničnih postopkih:

Proizvodnja, koncentriranje in skladiščenje strupenih oblik radioaktivnih snovi; ulivanje, varjenje in obdelava svinca in zlitin svinčevega antimona in kadmijevega antimona.

C. Lahko vnetljive in/ali eksplozivne snovi:

1. Pri manipulaciji:

Stisnjeni plini: acetilen, kisik, metan, etan, etilen in žlahtni plini; hlapna organska topila kot so metanol, etanol, dietileter, aceton, benzen, toluen; tekoče kovine, na primer natrij ali kalij; žveplo.

2. Pri tehničnih postopkih:

Varjenje z argonom; čiščenje in razmaščevanje zelo umazanih delov s topili kakor trikloretilen; uporaba organskih tekočin, kakor so difenil, trifenil, polifenil, Dowtherm, ostanki snovi z visokim vreliščem v krogotokih; litje parafina ali bitumna.

D. Umazane snovi:

1. Pri manipulaciji:

Spojine kadmija, kroma, niklja, bizmuta, barija, vanadija in mangana v prašnati obliki, uprašen železov oksid.

2. Pri tehničnih postopkih:

Predelava grafita; podmazovanje in dreniranje črpalk in motorjev, kakor so vakuumske črpalke, obtočne črpalke, dekompresijske črpalke, tlačni generatorji; loščenje s posebnimi snovmi; dela s kovinsko žlindro.

To prilogo spremeni Svet na predlog Komisije glede na znanstveni in tehnični razvoj.

--------------------------------------------------